Oplaas skyn daar 'n lig in Afrika | Maroela Media
John Magufuli. Foto: Tanzaniatoday.co.tz
Afgesien van sy hele rits hervormings het Magufuli 'n paar dae gelede ook 'n sewe dae lange ultimatum gerig aan sakemanne om die belastings wat hulle ontduik het te betaal.
Daar word tans ondersoek ingestel na die eienaars van houers wat uit die hawe van Dar es Salaam verwyder is sonder dat die belasting van TZS80 miljard betaal is (daar is 150 Tanzaniese sjielings in 'n rand).
Sedert hy die bewind in Oktober met 'n meerderheid van 58% oorgeneem het, het die voormalige kabinetsminister alle buitelandse vlugte vir amptenare gekanselleer en net hy, sy adjunk en die premier mag eersteklas vlieg. Werksessies en vergaderings van die regering moet nou in regeringsgeboue pleks van duur hotelle gehou word. Die afvaardiging van 50 mense wat 'n besoek aan Statebondslande gaan bring, is tot net vier afgeskaal.
Reis per pad
Toe hy vir die parlementsopening van Dar na Dodoma moes reis, het hy nie 'n private straler gehuur nie, maar die afstand per pad afgelê.
Magufuli het ook opdrag gegee dat 'n Wêreldvigsdag-uitstalling gekanselleer en die geld aan medisyne vir vigslyers bestee moet word. In 'n opspraakwekkende optrede is 'n aantal amptenare 'n paar uur lank in die tronk gestop omdat hulle drie uur laat was vir 'n vergadering wat om agtuur moes begin. Die vergadering is herskeduleer en die skuldiges het toe twee uur vroeg opgedaag.
Die president het ook te voet by regeringsministeries opgedaag en wou weet waarom daar so baie leë lessenaars is. Hy het ook by 'n chaotiese hospitaal ingestap, die hoof summier afgedank en die hospitaalraad ontbind omdat pasiënte op die vloer geslaap en beddens gedeel het, en diagnostiese toestelle stukkend was. 'n Paar dae later is 300 beddens en lakens daar afgelewer en was die MRI-toestel herstel.
Dis 'n skande dat ons 'n klomp geld bestee om 54 jaar se onafhanklikheid te vier terwyl ons mense van cholera sterf. – president John Magufuli
Die president het ook die onafhanklikheidsvieringe gekanselleer en beveel dat die tyd en die geld hiervoor bestee moet word aan die skoonmaak van strate en die verbetering van sanitasie om die uitbreek van cholera teen te staan. Hy het ook die begroting vir die uitspattige staatsbanket met die opening van die parlement met 90% gesny. Die balans is opsygesit om beddens en matrasse vir die Muhimbili Nasionale Hospitaal te koop. Die gebruik van staatsgeld vir die druk van Kers- en Nuwejaarskaartjies is ook stopgesit.
Tanzaniërs kla voortdurend oor die lang teebreuke van amptenare en die wyse waarop hulle hul status in die arm land van 47 miljoen mense misbruik.
Dit lyk of Magufuli se naam as tugmeester en ordehouer ook na lande soos Nigerië en Senegal begin uitkring.
John Magufuli is 56 jaar oud, sedert 1995 al in die parlement en het verskeie kabinetsposte beklee. As minister van werke het hy die bynaam Tinga Tinga ("The Bulldozer") gekry vir die wyse waarop hy 'n padnetwerk oor die hele Tanzanië tot stand laat bring het. Hy het die graad PhD aan die Universiteit van Dar es Salaam verwerf.
So jy is van mening dat dit goed is indien regerings meer belasting inkry? Met regerings se rekord van besteding van geld wat soveel beter is as besighede?\
En dat hy arbitrêr, buite regsbeginsels, optree deur mense wat laat is, sommer net in die tronk te stop?
Dis een ding om "skoon te maak" en 'n ander ding om konsekwent binne die reg op te tree en opsy te staan dat besighede welvaart kan skep.
Wil hy nie maar asb ons president kom wees nie?
Stel net 'n voorbeeld wat kan gedoen word.
Ek bly in Dares salaam. die laaste maand het daar baie gebeur soos berig word. Mense in top poste is ontslaan en nuwe direksies is aangestel. hy kondig nie aan as hy n dep wil besoek nie. stap net onverwags in. hy is ten gunste van verandering en wil nie gld mors nie. hy het ook gese dat daar is tegnologie en mens kan in jou kantoor sit en n konferensie bywoon. hy het die inkomste diens skoongemaak, die hawe se DG vervang. die staats hospitaal halfpad al reg geruk. gister was skoonmaak dag. almal het gehelp. die slote is… Lees meer »
Politiek is nie ontwerp om 'n oplossing te hê nie. As daar 'n oplossing was sou verkiesings en die hele narre-klug wat daarmee saamgaan mos wegval, en dit mag nie gebeur nie. Maar almal dink as hulle net vir die regte kandidaat stem, as hulle net harder stem, sal dinge verander. Ons ouers en hulle ouers het dieselfde fout gemaak. Niks sal ooit verander nie. Politiek is nie geskep om jóú te dien nie.